Projekts

**Likumprojekta “Grozījumi likumā “Par uzņēmumu ienākuma nodokli”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts “Grozījumi likumā “Par uzņēmumu ienākuma nodokli”” (turpmāk – likumprojekts) ir izstrādāts, ņemot vērā Ministru kabineta 2016.gada 2.augusta protokollēmuma Nr.38 49.§ 2.8. apakšpunktā doto uzdevumu, kas paredz veikt grozījumus likumā “Par uzņēmumu ienākuma nodokli”, nosakot, ka, sākot ar 2017.gada 1.janvāri, kravas automobiļi ar pilnu masu līdz 3000 kilogramiem, kuru iegādes vērtība bez pievienotās vērtības nodokļa pārsniedz 50 000 *euro*, kas pārklasificēti no vieglā automobiļa (M1 kategorija) par kravas automobili (N1 kategorija), uzskatāmi par reprezentatīviem automobiļiem. Papildus minētajam, likumprojekts ir izstrādāts, ņemot vērā Ministru kabineta 2016.gada 18.augusta protokollēmuma Nr.41 5.§ 4.punktā doto uzdevumu, kas paredz, ka, sākot ar taksācijas periodu, kas sākas 2017.gadā, un turpmākajos taksācijas periodos, iepriekšējo taksācijas periodu zaudējumus (sākot ar zaudējumiem, kas radušies taksācijas periodā, kas sākās 2008.gadā un turpmākajos taksācijas periodos) ir tiesības segt apmērā, kas nepārsniedz 75% no attiecīgā taksācijas perioda ar uzņēmumu ienākuma nodokli apliekamā ienākuma. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | ***Reprezentatīvais automobilis*** (likuma “Par uzņēmumu ienākuma nodokli” (turpmāk – likums) 1.panta divdesmit sestā daļa).Nepieciešams novērst situāciju, ka vieglie automobiļi (M1 kategorija), kuri pēc ekonomiskās būtības ir uzskatāmi par reprezentatīviem automobiļiem un neveic kravu pārvadājumus, tiek klasificēti par kravas automobiļiem (N1 kategorija) ar mērķi samazināt ar uzņēmumu ienākuma nodokli (turpmāk – UIN) apliekamo ienākumu. 2014.gadā tika pārklasificēti 597 vieglie automobiļi. Salīdzinot ar pārklasificētiem 157 vieglajiem automobiļiem 2010.gadā, pieaugums ir gandrīz četras reizes. Turklāt, pēdējos trijos gados ir novērojama savdabīga tendence, ka aizvien vairāk tiek pārklasificēti jeb “pārreģistrēti” attiecīgajā gadā pirmo reizi reģistrētie vieglie automobiļi. 2014.gadā tika pārklasificēti 54 vieglie automobiļi, kuru pirmā reģistrācija bija 2014.gadā, un tas bija 9,05% no visiem pārklasificētiem vieglajiem automobiļiem šajā gadā, salīdzinot ar 2011.gadu, kad tika pārklasificēti tikai 0,76% no minētajā gadā pirmo reizi reģistrētajiem vieglajiem automobiļiem. Visvairāk pārklasificētais jaunais vieglo automobiļu modelis 2014.gadā ir Toyota Land Cruiser - 41 no 54 transportlīdzekļiem jeb 76%.Aizvien vairāk jaunu automobiļu ražotāju pārstāvji un dīleri Latvijā reklamē iespēju uzņēmējiem optimizēt nodokļus, iegādājoties jaunu transportlīdzekli, kas atbilst N1 kategorijai, bet faktiski pēc tehniskā izpildījuma un ekspluatācijas mērķa atbilst vieglajam automobilim (M1 kategorija). Lai novērstu izvairīšanos no uzņēmumu vieglo transportlīdzekļu nodokļa nomaksas attiecībā uz N1 kategorijas automobiļiem, jau 2015.gadā tika mainītas arī Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma normas.Ņemot vērā minēto, likumā tiek paplašināta reprezentatīvo automobiļu definīcija, kas paredz, ka par reprezentatīvo automobili ir uzskatāms arī kravas automobilis ar pilnu masu līdz 3000 kilogramiem, ja tā vērtība bez pievienotās vērtības nodokļa pārsniedz 50 000 *euro,* un tas ir klasificēts par kravas automobili (N1 kategorija), bet pēc būtības ir vieglais automobilis (M1 kategorija).***Atbalstāmās investīcijas*** (likuma 17.2pants un 27.panta 10.daļa).Likuma ceturtās daļas 6.punkts šobrīd paredz, ka Ekonomikas ministrija izvērtē atbalstāmo investīciju projekta ietekmi uz valsts ekonomiku, uz kura pamata Ministru kabinets pieņem lēmumu par atbalstāmo investīciju projekta atbalstīšanu vai atteikumu ne vēlāk kā triju mēnešu laikā no dienas, kad atbalstāmo investīciju projekts ir saņemts Ekonomikas ministrijā. Attiecībā uz atbalstāmo investīciju projektu virzību, līdz 2016.gada 7.septembrim investīciju projektu izvērtēšanas komisija (turpmāk – Komisija) ir izvērtējusi un lēmumu pieņēmusi par 27 projektiem. Prakse liecina, ka Komisijai 17 gadījumos no 27 projektiem lēmuma pieņemšanai par projekta atbalstīšanu vai noraidīšanu ir bijusi nepieciešama papildus informācija no projekta iesniedzēja. Periods no Komisijas informācijas pieprasījuma sagatavošanas līdz atbildes saņemšanai no projekta iesniedzēja ilgst vidēji 30-45 dienas. Turklāt, 4 gadījumos no 17 minētajiem gadījumiem ir bijusi nepieciešama vairākkārtēja papildu informācijas pieprasīšana. Līdz ar to, praksē nav iespējams iekļauties likuma 17.2panta ceturtās daļas 6.punktā noteiktajā termiņā (t.i., trijos mēnešos). Ministru kabineta rīkojuma par projekta atbalstīšanu vai noraidīšanu sagatavošana, saskaņošana un apstiprināšana ilgst ne mazāk kā 30 dienas. Jāņem vērā, ka Komisija ir lemttiesīga, ja tajā piedalās vismaz puse no tās locekļiem, līdz ar to, atsevišķos gadījumos nav iespējams operatīvi sasaukt sēdes. Līdz ar to, likuma ceturtās daļas 6.punktā noteiktais izvērtēšanas periods tiek pagarināts no trijiem mēnešiem līdz 12 mēnešiem. Papildus tam, Ministru kabineta lēmums tiek pieņemts, balstoties uz Ekonomikas ministrijas veikto atbalstāmā investīciju projekta vērtējumu saskaņā ar Ministru kabineta 2015.gada 19.maija noteikumiem Nr.244 “Atbalstāmo investīciju projekta apstiprināšanas un īstenošanas kārtība” (turpmāk – Noteikumi). Noteikumu 45.punkts paredz, ja pēc projekta īstenošanas projekts neatbilst likumā vai noteikumos ietvertajām prasībām, tai skaitā otrajā gadā pēc projekta īstenošanas faktiskie saimnieciskās darbības rādītāji saskaņā ar noteikumu 3.pielikuma 3. punktā minētajiem kvalitātes kritērijiem neiegūst vismaz 45 punktus, un tiek konstatēts, ka projekta iesniedzējs nav tiesīgs piemērot nodokļa atlaidi, Ekonomikas ministrija sagatavo un iesniedz Ministru kabinetā jaunu Ministru kabineta rīkojuma projektu, lai atceltu atbilstoši likuma 17.2panta ceturtās daļas 6.punktam pieņemto Ministru kabineta lēmumu. *Lai nodrošinātu skaidru priekšstatu* par likuma normu piemērošanu, minētā kārtība tiek iekļauta *arī* likuma 17.2pantā, papildinot to ar 4.2daļu. Katru atbalstāmo investīciju projektu izvērtē ekonomikas ministra izveidota komisija. Lai nodrošinātu minētās darbības pilnvarojumu Ministru kabinetam, likuma 27.panta desmitā daļa tiek precizēta, papildinot to ar atsauci uz Komisijas darbību, kā arī atbalstāmo investīciju projektu grozīšanas kārtību. Minētie grozījumi izstrādāti atbilstoši Ekonomikas ministrijas ierosinājumam. ***Zaudējumu segšanas ierobežojumi*** (likuma 14.pants un pārejas noteikumu 129.punkts).Ņemot vērā krīzes periodā uzkrāto zaudējumu apmēru un piemērojamo zemo UIN likmi, kā arī ar UIN apliekamo bāzi, kuru nosakot, tiek ņemti vērā nodokļu stimuli, šobrīd esošais regulējums, kas paredz neierobežotā laika periodā segt iepriekšējo taksācijas periodu zaudējumus, noved pie nesamērīgi zemiem budžeta ieņēmumiem. Uzkrāto zaudējumu apjoms (balstoties uz 2014.gada UIN deklarācijās uzrādīto informāciju) veido 8 085 milj. *euro*. Lai nodrošinātu samērīgus budžeta ieņēmumus, ņemot vērā Pasaules Bankas ieteikumu, nepieciešams ierobežot iepriekšējo taksācijas periodu zaudējumu segšanu.Līdz ar to likuma 14.pantā tiek noteikts, ka, sākot ar taksācijas periodu, kas sākas 2017.gadā, un turpmākajos taksācijas periodos iepriekšējo taksācijas periodu zaudējumus (sākot ar zaudējumiem, kas radušies taksācijas periodā, kas sākās 2008.gadā un turpmākajos taksācijas periodos) ir tiesības segt apmērā, kas nepārsniedz 75% no attiecīgā taksācijas perioda ar UIN apliekamā ienākuma pēc peļņas koriģēšanas.Šāda pieeja ierobežos tikai konkrētā taksācijas periodā sedzamo zaudējumu apmēru, vienlaicīgi saglabājot iespēju segt visus iepriekšējos taksācijas periodos (no 2008.gada) radušos zaudējumus neierobežotā laika periodā. Līdzīga pieeja ir vērojama arī vairākās citās Eiropas Savienības dalībvalstīs. ***UIN deklarācija maksātnespējas gadījumā***  (likuma 22.pants)Likuma 22.pantā ir noteikts pienākums deklarāciju iesniegt vienlaikus ar gada pārskatu termiņā, kāds noteikts LR normatīvajos aktos, kas attiecīgajam subjektam nosaka gada pārskata sagatavošanas kārtību.Savukārt, 2016.gadā veiktie grozījumi likuma “Par grāmatvedību” 13.pantā paredz, ka tādiem uzņēmumiem, kam pasludināts maksātnespējas process un administrators ir pieņēmis lēmumu par saimnieciskās darbības neturpināšanu, kamēr turpinās uzņēmuma maksātnespējas process, nepieciešams sagatavot finanšu pārskatu sastāvdaļas - bilanci un peļņas vai zaudējumu aprēķinu, tomēr minētajā likumā nav noteikta šo finanšu pārskatu sastāvdaļu iesniegšanas kārtība. Turklāt, Maksātnespējas likuma 26.panta piektā daļa nosaka, ka administrators iesniedz Valsts ieņēmumu dienestam (turpmāk – VID) gada pārskata un zvērināta revidenta ziņojuma (ja tāds ir nepieciešams) norakstu tikai tajos gadījumos, kad administrators ir pieņēmis lēmumu par parādnieka saimnieciskās darbības turpināšanu pilnā vai ierobežotā apjomā. Ministra kabineta 2016.gada 19.aprīļa noteikumi Nr.247 “Noteikumi par maksātnespējas procesa administratora darbības pārskatu un tā aizpildīšanas kārtību” 10.punktā noteikts pienākums, iesniedzot Maksātnespējas administrācijā kārtējo darbības pārskatu, administratoram pievienot juridiskās personas maksātnespējas procesā – kārtējā pārskata gada sākumā bilanci par iepriekšējo pārskata gadu, ja administrators ir pieņēmis lēmumu neturpināt saimniecisko darbību. Tātad, šobrīd normatīvie akti paredz sagatavoto bilanci iesniegt Maksātnespējas administrācijā. Savukārt, Maksātnespējas administrācijai ir pienākums darbības pārskatu un arī pievienoto bilanci nosūtīt visiem kreditoriem, t.i., arī VID, ja VID ir kreditors (nodokļa maksātājam ir parādi). Lai VID gūtu pilnīgu informāciju attiecībā uz UIN aprēķināšanu minētajā maksātnespējas gadījumā, nepieciešams iesniegt arī peļņas vai zaudējumu aprēķinu.Saskaņā ar likuma 1.panta devīto daļu saimnieciskā darbība ir darbība, kas vērsta uz preču ražošanu, darbu izpildi, tirdzniecību, pakalpojumu sniegšanu un cita veida darbību par atlīdzību. Tātad, neatkarīgi no tā, ka nodokļa maksātājs neveic saimniecisko darbību, ienākums, kas gūts atsavinot nodokļa maksātāja mantu, ir ar uzņēmumu ienākuma nodokli apliekams objekts. Lai nodrošinātu, ka nodokļa maksātājs, kam pasludināts maksātnespējas process un administrators ir pieņēmis lēmumu par saimnieciskās darbības neturpināšanu, VID arī turpmāk iesniegtu UIN deklarāciju kopā ar bilanci un peļņas vai zaudējumu aprēķinu, tiek papildināta likuma 22.panta pirmā daļa, paredzot šādu nodokļa maksātāja pienākumu, t.i., minētajiem nodokļa maksātājiem arī turpmāk UIN deklarācija jāiesniedz VID vienlaikus ar bilanci un peļņas vai zaudējumu aprēķinu ne vēlāk kā četrus mēnešus pēc pārskata gada beigāmLai gan nodokļa maksātājiem ir pasludināts maksātnespējas process, pēc pieejamās informācijas, vairākiem nodokļu maksātājiem, atsavinot tam piederošus īpašumus, veidojas ar UIN apliekams ienākums. Līdz ar to, nodokļu maksātājiem, kuriem pasludināts maksātnespējas process, nav pamata noteikt labvēlīgāku UIN režīmu.***Avansa maksājumi*** (likuma 23.pants).Lai samazinātu administratīvo slogu, no likuma 23.panta tiek izslēgtas normas, kas avansa maksājumu aprēķinā paredz piemērot Centrālās statistikas pārvaldes noteikto patēriņa cenu indeksu. Savukārt, ņemot vērā, ka nodokļu maksātāji UIN deklarācijas VID iesniedz elektroniskās deklarēšanas sistēmā (EDS), UIN avansa maksājumu aprēķinu VID var nodrošināt automātiski. Līdz ar to, likuma 23.pants paredzēs, ka VID veic UIN avansa maksājuma apmēra aprēķinu, savukārt, nodokļu maksātājs, pamatojoties uz minēto aprēķinu, valsts budžetā veic noteiktos avansa maksājumus.Likuma 23.panta 1.2daļā ir noteikts, ka UIN avansa maksājumus var neveikt mēnešos, kuros saimnieciskā darbība ir apturēta, ja VID ir iesniegts iesniegums par saimnieciskās darbības apturēšanu.Savukārt, Komerclikuma 333.2pantānoteikts, ka komersanta darbība ir apturēta ar dienu, kad komercreģistrā ierakstītas ziņas par komersanta darbības apturēšanu.Lai minētā norma būtu viennozīmīgi piemērojama un atbilstu Komerclikumā noteiktajai komercdarbības apturēšanas kārtībai, tiek veikti grozījumi likuma 23.panta 1.2daļā, kas paredz, ka nodokļa maksātājs neveic UIN avansa maksājumus, sākot ar mēnesi, kurā komercreģistrā izdarīts ieraksts par komersanta darbības apturēšanu, nevis iesniegts iesniegums VID.  |
| 3. | Projekta izstrādē iesaistītās institūcijas | Valsts ieņēmumu dienests, Ekonomikas ministrija, Latvijas Tirdzniecības un rūpniecības kamera un Latvijas Darba devēju konfederācija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visi UIN maksātāji.  |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts ierobežos UIN samazināšanu attiecībā uz reprezentatīvajiem automobiļiem. Ierobežojot iepriekšējo taksācijas periodu zaudējumu segšanu, tiks nodrošināti prognozējami UIN ieņēmumi valsts budžetā. Savukārt, likumprojekta normas attiecībā uz atbalstāmo investīciju projektu pārraudzību ietekmi neradīs, jo tiek veikti tikai tehniski precizējumi, ņemot vērā, ka attiecīgās darbības šobrīd jau ietvertas Noteikumos. Likumprojekts nodrošinās, ka nodokļu maksātājiem, kuriem pasludināta maksātnespēja, arī turpmāk iesniedz bilanci, peļņas vai zaudējumu aprēķinu un UIN deklarāciju VID. Papildus minētajam, likumprojekts samazinās administratīvo slogu attiecībā uz UIN avansa maksājumu aprēķina kārtību.  |
| 3. | Administratīvo izmaksu monetārs novērtējums | Ņemot vērā, ka nodokļu maksātājiem pašiem nebūs jāaizpilda avansa maksājumu aprēķins, tad administratīvais slogs nodokļu maksātājam samazināsies. Savukārt, VID UIN avanss EDS sistēmā tiks aprēķināts automātiski. Paredzamās izmaksas izmaiņām VID informācijas sistēmās saistībā ar grozījumiem likumā tiks nodrošinātas no VID dotācijas budžetā piešķirtā finansējuma. Ņemot vērā, ka normas attiecībā uz atbalstāmo investīciju projektu izvērtēšanu tiek iekļautas likumā, lai tikai nodrošinātu pilnvarojumu (attiecīgie pasākumi jau šobrīd ir noteikti Noteikumos), tās neradīs izmaiņas ne VID, ne arī nodokļu maksātāju darbībā.  |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2016.** | Turpmākie trīs gadi (*euro*) |
| **2017.** | **2018.** | **2019.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1.   Budžeta ieņēmumi: | 397146000 | 0 | 0 | 12 518 000 | 11 314 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 397146000 | 0 | 0 | 12 518 000 | 11 314 000 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2.   Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3.   Finansiālā ietekme: | 0 | 0 | 0 | 12 518 000 | 11 314 000 |
| 3.1. valsts pamatbudžets | 0 | 0 | 0 | 12 518 000 | 11 314 000 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4.Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5.   Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 | 0 |
| 5.2. speciālais budžets | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | *Reprezentatīvie automobiļi.*Pēc Finanšu ministrijas aplēsēm, nosakot, ka kravas automobilis ar pilnu masu līdz 3000 kilogramiem, kas ir reģistrēts kā kravas furgons un kam ir vairāk nekā trīs sēdvietas (ieskaitot vadītāja sēdvietu), ja tas ir pārklasificēts no vieglā automobiļa (M1 kategorija) par kravas automobili (N1 kategorija), ir uzskatāms par reprezentatīvo automobili, fiskālā ietekme uz valsts budžetu 2018. un 2019.gadā būtu attiecīgi 18 tūkst. *euro* un 14 tūkst. *euro*.Aprēķinos ņemts vērā līdz 2014.gadam (ieskaitot) par N1 pārklasificēto reprezentatīvo vieglo automobiļu skaits un to ekspluatācijas vidējās izmaksas (tiek pieņemts, ka turpmākajos gados šādu automobiļu skaits samazināsies par 20%). Tāpat tiek pieņemts, ka 50% no uzņēmumiem, kuru īpašumā ir minētie automobiļi, darbosies ar peļņu, tādējādi par minētajiem ekspluatācijas izdevumiem netiks samazināts ar UIN apliekamais ienākums. Aprēķinos nav ņemta vērā ietekme no šādu automobiļu iegādes izdevumiem, pieņemot, ka jaunā norma ierobežos minēto pārklasifikāciju skaitu līdz minimumam, jo tas vairs nebūs finansiāli izdevīgi.*Zaudējumu segšana.*Šobrīd, analizējot UIN deklarācijas par 2013.gadu un 2014.gadu, zaudējumu summa, par ko samazina apliekamo ienākumu taksācijas periodā, ir attiecīgi 657,7 milj. *euro* un 820,3 milj. *euro*. Vērtējot pēc negūto ieņēmumu metodes, tas teorētiski rada UIN ieņēmumu samazinājumu attiecīgi par 98,7 milj. *euro* un 123,0 milj. *euro* (vidēji gadā 110,9 milj. *euro*).Redzams, ka krīzes gados uzkrāto zaudējumu apmērs pakāpeniski samazinās un drīzumā tiks norakstīts, tāpēc arī gaidāma šī atvieglojuma negatīvās fiskālās ietekmes samazināšanās. Vienlaikus pieaug zaudējuma summa, par ko samazina apliekamo ienākumu taksācijas periodā, kas skaidrojams ar faktu, ka uzņēmumiem palielinās peļņa un līdz ar to arī rodas iespēja norakstīt lielāku apjomu iepriekš uzkrāto zaudējumu.Ņemot vērā, ka uz nākamajiem taksācijas periodiem pārnesto zaudējumu apmērs ar katru gadu samazinās, un uzlabojas uzņēmumu peļņas rādītāji, kas ļāvuši norakstīt būtisku daļu krīzes perioda zaudējumu, ietekme tiek vērtēta piesardzīgi 12,5 milj. *euro* (2018.gadā). Turpmākajos gados tā varētu samazināties vēl par 10% kopējā zaudējumu apmēra samazināšanās rezultātā, 2019.gadā veidojot 11,3 milj. *euro*.Jāņem vērā, ka minētā norma ilgākā termiņā uzskatāma par fiskāli neitrālu, jo samazinās zaudējumu apmēru norakstīšanu kārtējā taksācijas gadā, taču nesamazinās to kopējo apmēru, kas tiks norakstīts nākamajos taksācijas periodos. |
| 6.1. detalizēts ieņēmumu aprēķins | Projekts šo jomu neskar. |
| 6.2. detalizēts izdevumu aprēķins | Projekts šo jomu neskar. |
| 7. Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Nepieciešamie saistītie tiesību aktu projekti | Ekonomikas ministrijai jāizstrādā un līdz 2016.gada 1.oktobrim ekonomikas ministram Ministru kabinetā jāiesniedz grozījumi Ministru kabineta 2015.gada 19.maija noteikumiem Nr.244 “Atbalstāmo investīciju projekta apstiprināšanas un īstenošanas kārtība”, lai saskaņā ar likuma 27.panta 10., 13., 14., 15., 16., 17. un 18.punktu noteiktu:- kārtību, kādā iesniedzams investīciju projekta pieteikums atbalstāmo investīciju projekta statusa iegūšanai;”- kārtību, kādā piemērojami nosacījumi nodokļa atlaides piemērošanai un apvienošanai ar citu atbalstu;- kārtību, kādā izveido investīciju projektu izvērtēšanas komisiju un nodrošina tās darbību, kā arī tās tiesības un pienākumus;- kārtību, kādā vērtē investīciju projekta pieteikumu atbalstāmo investīciju projekta statusa iegūšanai;- kārtību, kādā tiek sniegta informācija Ekonomikas ministrijai par projekta īstenošanu;- kārtību, kādā veic grozījumus atbalstītā investīciju projektā;- kārtību, kādā investīciju projektu izvērtēšanas komisija pieņem lēmumu par nodokļa atlaides piemērošanu pēc projekta īstenošanas vai Ministru kabinets pieņem lēmumu par atbalstāmo investīciju projekta statusa atcelšanu. |
| Atbildīgā institūcija | Ekonomikas ministrija. |
| Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Nav attiecināms. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts tika nosūtīts Latvijas Tirdzniecības un rūpniecības kamerai un Latvijas Darba devēju konfederācijai.  |
| 2. | Sabiedrības līdzdalība projekta izstrādē | Projekta izstrādē piedalījās Ekonomikas ministrija, Latvijas Tirdzniecības un rūpniecības kamera un Latvijas Darba devēju konfederācija. |
| 3. | Sabiedrības līdzdalības rezultāti | Tika panākta vienošanās par zaudējumu pārnešanas ierobežojumu. |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nemainīs pārvaldes funkcijas un institucionālo struktūru.Jaunas institūcijas veidotas netiks, kā arī esošās institūcijas netiks likvidētas vai reorganizētas. |
| 3. | Cita informācija | Nav. |

Finanšu ministre D.Reizniece-Ozola

09.09.2016. 14:05

2691

Mačivka, 67095630

Sandra.Macivka@fm.gov.lv